Imaginatívna patológia – diagnostika budúcnosti 
Slugeň I., Daniš D., Nyitrayová O.
Cytopathos s.r.o., Bratislava
 uverejnené ako poster na: 20. zjazd slovenských a českých patológov a letný bioptický seminár SD-IAP,  20.-21.6.2013, Senecké jazerá, Senec
Úvod: autori (A.) pri  rutinnej  diagnostike  renálnych  biopsií  (RB)  našli  rôzne  obrazy,  ktoré odhaľujú  podstatu povahy pacientov. Preto ich začali sledovať a korelovať.
Materiál a metodika:  A. rutinne  vyšetrili  okolo 4000 RB.  Nálezy hodnotili  dvomi metódami, ktoré empiricky odvodili a modifikovali podľa názorov na spoločnosť (hlavne na niektoré osobnosti), stavu legislatívy a judikatúry. Použili dvojitý slepý pokus, t.j. hodnotili pri otvorených a  zavretých očiach (nález si hodnotiaci predstavoval) a to opakovane.  Použili aj metódu starých Peržanov, nazývanú „dvojaký pohľad na vec“. Princíp: nálezy sa hodnotia po maximálnom požití etanolu (tzv. viróza bratov - susedov) a potom hneď druhý deň ráno.  Aj túto metódu opakovane zdvojovali.  Pre zvýšenie signifikancie ju spojili s metódou slepého pokusu a kolektívnym hodnotením.
   Vzhľadom na unikátnosť nálezov je popis obrazov, osobností a ich korelácie spojený s diskusiou. 
Nálezy a diskusia:  pozitívne  korelácie  boli  presne  u 1 - 13% podľa  dostupnosti  nálezu  a najmä  vedomia na druhý deň.      
A. uvádzajú len hlavné údaje vybraných prípadov a upozorňujú na silné modifikácie obrazov v atypickom prostredí.

Obr. 1: teenager, tvorca prielomového programu pre text na neprelomiteľné parte. Adresát si parte neprečíta, nezosmutnie, ale naopak, smajlíky ho rozveselia.
Obr. 2: babirus, poddruh svine, veľmi častý nález u verejných činiteľov, politikov, aj súkromých osôb (podnikatelia a pod.). V populácii sa vyskytuje difúzne, často s inými obrazmi. 
Obr. 3: atypický, mocne roztúžený (tj. s erekciou) žralok. Vyskytuje sa u rôzne formátových finančníkov a krstných otcov - politikov, aj tunelárov. Prelína sa ako VIP takmer do všetkých skupín. 
Obr. 4: chobotnica je signifikantný nález v štátnej i verejnej správe najmä pri verejných súťažiach, pri čerpaní dotácií,  zvlášť z EU. Je prakticky vždy „mix“ s nálezmi 2. a 3.
Obr. 5: lebka s atypickým vývojom mozgu. Štyri mozgy, ale malé. Zaslúžilý činiteľ, nositeľ univerzitného titulu lokálnej školy v ktorej býva hodnostár (často aj plagiátor). 
Obr. 6: parohy jeleňa u mužov známe ako paroháč (tu sú ale u ženy – asi jej aktivita). V mužskej populácii je bežný pri neúplnom nasledujúcom náleze z obr. č. 7. 
Obr. 7: vztýčený penis (bez scrota) býva u ľudí, ktorí urobia čokoľvek, aby nemuseli robiť. (Penis so scrotom autorom   ukradli márne dúfajúc…) V spoločnosti je ale extrémne častý, čo dokazuje jeho používanie ako ľudové hodnotenie. 
Obr. 8: klasicky kubistické ženské orgány. Boli nájdené u muža. Kvalifikovaný odhad výskytu je tesne pod 5%.  
Obr. 9: typická, ale aj novinárska kačica. 
Diskusia: je zaujímavé, že pre zlodejstvo (i závisť) sme nenašli typický nález. Zistili sme však, že s nálezmi svine, žraloka či penisu a pod. sa spájajú prejavy zlodejstva, aj tzv. nárokovaného. Ide o plošný nález, skoro ako rozmnožovacie orgány. 
   Často nachádzame zmiešané – „mix“ - nálezy, čo je a bude veľký problém. Preto treba sledovať, ktorá kombinácia prevládne ako najefektívnejšia v rámci prirodzeného výberu, hlavne v najvplyvnejšom politicko - správnom komplexe. 
   Platí zásada prísne individuálneho hodnotenia nálezov. Správne vyhodnocujúci vie, že nálezy u sympatizantov sú neškodné atavizmy, ale u odporcov sú dôkazmi proti nim. 
   Je možné, že podobné nálezy sú bežné aj v biopsii iných orgánov, hlavne v zažívacom trakte, koži, dýchacom systéme a prekvapivo hlavne v mozgu. Za exkrečnú činnosť mozgu pokladáme myšlienky. Výskum CNS sa ale javí ako vysoko rizikový, a teda málo perspektívny.
   Inšpiratívna je aj umelecká hodnota obrazov a ich využitie priamo, či ako inšpirácia pre výtvarníctvo, hudbu, a pod. až po leporelo pre najmenších, ako napr. „Malý patológ“.
   Definitívne objasnenie nálezov sa dá asi očakávať až pri vykonaní tzv. pankorporálnej biopsie (t.č. pitvy), tam ale nález stráca prognostickú cenu. Pankorporálna biopsia by bola výberovo vhodná u mnohých kandidátov, ale blokujú ju najmä tí najperspektívnejší.
   Všetky nálezy signifikantne súvisia s exkrečnou činnosťou obličiek. Je to snaha organizmu zbaviť sa akýchkoľvek znakov, ktoré by ukazovali podstatu (pravú povahu) nositeľa. Ukazujú na skrytý, ale kontinuálne prebiehajúci vnútorný (tzv. duševný) vývoj homo sapiens (pozri Darwin) ktorý môže končiť až ako zviera aj pri dokonalom vonkajšom vývoji. Pri nedokonalom vyšetrení sú nálezy negatívne. Nálezy a interpretácie sú fakty a nie vedecká kačica (obr. 9.), lebo úplne každý pozná ľudí, o ktorých vie, že ich vnútorný vývoj – t.j. nález je iný, ako sa navonok javia. Znalosť podstaty povahy má mimoriadny význam v každej profesii, a teda význam objavu ťažko doceniť.
Súhrn: ide o perspektívnu (ale rizikovú) vyšetrovaciu metódu. 
Poďakovanie: tým, ktorým sme poctivo ukradli ich nápady.
Ospravedlnenie: za nekorektnosti alebo náhodné podobnosti. 
Literatúra: u autorov. 
 (Prednáška – podklad pre poster - je na www.cytopathos.sk  )